*****

ΚΑΝΟΝΙΣΜΟΣ (ΕΟΚ) αριθ. 2395/89 ΤΟΥ ΣΥΜΒΟΥΛΙΟΥ

της 28ης Ιουλίου 1989

για το άνοιγμα και τον τρόπο διαχείρισης κοινοτικών δασμολογικών ποσοστώσεων για τις κινέζικες κράμβες και τις σαλάτες «iceberg», καταγωγής Μαρόκου και Κύπρου

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι τα σχετικά άρθρα των πρωτοκόλλων των συμφωνιών μεταξύ της Ευρωπαϊκής Οικονομικής Κοινότητας, αφενός, και του Μαρόκου (1) και της Κύπρου (2), αφετέρου, προβλέπουν το άνοιγμα κοινοτικών δασμολογικών ποσοστώσεων για την εισαγωγή στην Κοινότητα των παρακάτω προϊόντων, καταγωγής καθεμιάς των χωρών αυτών:

- 100 τόνων κινέζικων κραμβών, που υπάγονται στον κωδικό ΣΟ ex 0704 90 90,

- 100 τόνων σαλατών iceberg, που υπάγονται στους κωδικούς ΣΟ ex 0705 11 10 και ex 0705 11 90,

για την περίοδο από 1ης μέχρι 31 Δεκεμβρίου 1989·

ότι, ωστόσο, όσον αφορά την Κύπρο, οι ποσότητες αυτές πρέπει να προσαυξάνονται κατά 5 % ετησίως από την έναρξη ισχύος του προαναφερόμενου πρωτοκόλλου, δυνάμει του άρθρου 18· ότι, επομένως, ανέρχονται, για το έτος 1989, σε 110 τόνους η καθεμία ·

ότι, στα όρια των κοινοτικών δασμολογικών ποσοστώσεων που ανοίχτηκαν έναντι του Μαρόκου, οι επιβαλλόμενοι δασμοί καταργούνται προοδευτικά στη διάρκεια των ιδίων περιόδων και σύμφωνα με το ίδιο χρονοδιάγραμμα όπως προβλέπεται στα άρθρα 75 και 268 της πράξης προσχώρησης της Ισπανίας και της Πορτογαλίας · ότι για την περίοδο από 1ης Νοεμβρίου μέχρι 31 Δεκεμβρίου 1989, οι ποσοστωτικοί δασμοί ανέρχονται αντίστοιχα στο 63,6 % και στο 60 % των δασμών βάσης· ότι, στα όρια των κοινοτικών δασμολογικών ποσοστώσεων που ανοίχτηκαν έναντι της Κύπρου, οι επιβαλλόμενοι δασμοί καταργούνται προοδευτικά σύμφωνα με το χρονοδιάγραμμα και τις προϋποθέσεις που καθορίζονται στα άρθρα 5 και 16 του σχετικού πρωτοκόλλου·

ότι, ωστόσο, ο κανονισμός (ΕΟΚ) αριθ. 3189/88 του Συμβουλίου της 14ης Οκτωβρίου 1988 για τον καθορισμό του καθεστώτος που εφαρμόζεται στις συναλλαγές της Ισπανίας και της Πορτογαλίας με το Μαρόκο και τη Συρία (3) και το πρωτόκολλο της συμφωνίας σύνδεσης μεταξύ της Ευρωπαϊκής Οικονομικής Κοινότητας και της Κυπριακής Δημοκρατίας συνεπεία της προσχωρήσεως του Βασιλείου της Ισπανίας και της Πορτογαλικής Δημοκρατίας στην Κοινότητα (4) προβλέπουν ότι αυτά τα δύο κράτη μέλη αναβάλλουν, μέχρι τις 31 Δεκεμβρίου 1989 και τις 31 Δεκεμβρίου 1990 αντίστοιχα, την εφαρμογή του προτιμησιακού καθεστώτος για τα εν λόγω προϊόντα· ότι, ως εκ τούτου, οι προαναφερόμενες δασμολογικές ποσοστώσεις εφαρμόζονται μόνο στην Κοινότητα με τη σύνθεσή της στις 31 Δεκεμβρίου 1985·

ότι πρέπει, επομένως, να ανοιχτούν οι κοινοτικές δασμολογικές ποσοστώσεις για την περίοδο από 1ης Νοεμβρίου μέχρι 31 Δεκεμβρίου 1989·

ότι πρέπει, ιδίως, να εξασφαλισθούν η ίση και συνεχής πρόσβαση όλων των εισαγωγέων της Κοινότητας στις εν λόγω ποσοστώσεις και η αδιάλειπτη εφαρμογή των ποσοστών που προβλέπεται για τις ποσοστώσεις αυτές, σε όλες τις εισαγωγές των εν λόγω προϊόντων, σε όλα τα κράτη μέλη, και μέχρι την εξάντληση των ποσοστώσεων· ότι, στη συγκεκριμένη περίπτωση, πρέπει να μην προβλεφθεί κατανομή μεταξύ των κρατών μελών, με την επιφύλαξη της ανάληψης από τις ποσοστώσεις των ποσοτήτων που αντιστοιχούν στις ανάγκες τους σύμφωνα με τις προϋποθέσεις και τη διαδικασία που προβλέπονται στο άρθρο 3· ότι αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής, η οποία πρέπει, ιδίως, να μπορεί να παρακολουθεί το βαθμό εξάντλησης των ποσοστώσεων και να ενημερώνει σχετικά τα κράτη μέλη·

ότι, επειδή το Βασίλειο του Βελγίου, το Βασίλειο των Κάτω Χωρών και το Μεγάλο Δουκάτο του Λουξεμβούργου έχουν συνενωθεί και αντιπροσωπεύονται από την οικονομική ένωση Μπενελούξ, κάθε πράξη σχετική με τη διαχείριση των αναλήψεων που πραγματοποιούνται από την εν λόγω οικονομική ένωση μπορεί να γίνεται από ένα από τα μέλη της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από την 1η Νοεμβρίου μέχρι τις 31 Δεκεμβρίου 1989, οι δασμοί που επιβάλλονται κατά την εισαγωγή στην Κοινότητα, με τη σύνθεσή της στις 31 Δεκεμβρίου 1985, των προϊόντων που περιγράφονται παρακάτω, καταγωγής Μαρόκου και Κύπρου, αναστέλλονται στα επίπεδα και μέσα στα όρια των κοινοτικών δασμολογικών ποσοστώσεων που αναφέρονται όσον αφορά καθένα από αυτά:

1.2.3.4.5.6 // // // // // // // Αύξων

αριθμός // Κωδικός ΣΟ // Περιγραφή εμπορευμάτων

// Καταγωγή // Μέγεθος της

ποσόστωσης

(σε τόνους) // Ποσοστωτικός δασμός

(σε %)

// // // // // // // // // // // // // 09.1109

09.1425 // ex 0704 90 90 // Κινέζικες κράμβες // Μαρόκο

Κύπρος // 100

110 // 9,5

12,3

// 09.1111 // ex 0705 11 10

ex 0705 11 90 // Σαλάτες iceberg (Lactuca sativa L, ποικιλίας Capitata L.) // Μαρόκο // 100 // Από 1ης μέχρι 30 Νοεμβρίου:

9 % min 1,5 Ecu/100 kg/br Από 1ης μέχρι 31 Δεκεμβρίου:

7,8 % min 0,9 Ecu/100 kg/br // 09.1427 // // // Κύπρος // 110 // Από 1ης μέχρι 30 Νοεμβρίου:

12,3 % min 2,0 Ecu/100 kg/br Από 1ης μέχρι 31 Δεκεμβρίου:

10,6 % min 1,3 Ecu/100 kg/br // // // // // //

Άρθρο 2

Οι δασμολογικές ποσοστώσεις που αναφέρονται στο άρθρο 1 διαχειρίζονται από την Επιτροπή, η οποία δύναται να λαμβάνει κάθε χρήσιμο διοικητικό μέτρο προκειμένου να εξασφαλιστεί μια αποτελεσματική διαχείριση.

Άρθρο 3

Εάν ένας εισαγωγέας προσκομίσει σ' ένα κράτος μέλος διασάφηση θέσης σε ελεύθερη κυκλοφορία στην οποία περιλαμβάνεται αίτηση χορήγησης ευεργετήματος του προτιμησιακού καθεστώτος για ένα προϊόν που αναφέρεται στον παρόντα κανονισμό και εάν αυτή η διασάφηση γίνεται δεκτή από τις τελωνειακές αρχές, το συγκεκριμένο κράτος μέλος προβαίνει, με κοινοποίηση στην Επιτροπή, στην ανάληψη από το ποσό της αντίστοιχης ποσόστωσης ανάλογης των αναγκών τους.

Οι αιτήσεις για ανάληψη με την ένδειξη της ημερομηνίας αποδοχής των εν λόγω διασαφήσεων πρέπει να διαβιβάζονται, χωρίς καθυστέρηση, στην Επιτροπή.

Οι αναλήψεις χορηγούνται από την Επιτροπή σε συνάρτηση με την ημερομηνία αποδοχής των διασαφήσεων θέσης σε ελεύθερη κυκλοφορία από τις τελωνειακές αρχές του συγκεκριμένου κράτους μέλους, στο μέτρο που το διαθέσιμο υπόλοιπο το επιτρέπει.

Εάν ένα κράτος μέλος δεν χρησιμοποιήσει τις αναληφθείσες ποσότητες, τις επιστρέφει, μόλις αυτό είναι δυνατό, στο ποσό της αντίστοιχης ποσόστωσης.

Εάν οι αιτούμενες ποσότητες είναι μεγαλύτερες από το διαθέσιμο υπόλοιπο της ποσόστωσης, η χορήγηση γίνεται με pro rata των αιτήσεων. Η Επιτροπή ενημερώνει τα κράτη μέλη σχετικά με τις πραγματοποιηθείσες αναλήψεις.

Άρθρο 4

1. Τα κράτη μέλη θεσπίζουν κάθε αναγκαία διάταξη ώστε οι αναλήψεις που πραγματοποιούνται κατ' εφαρμογή του άρθρου 3 να καθιστούν δυνατόν τον χωρίς διακοπή καταλογισμό στις κοινοτικές ποσοστώσεις.

2. Τα κράτη μέλη εξασφαλίζουν στους εισαγωγείς των εν λόγω προϊόντων την ελεύθερη πρόσβαση στις ποσοστώσεις, εφόσον το επιτρέπουν τα υπόλοιπα των ποσοστώσεων.

3. Τα κράτη μέλη προβαίνουν στον καταλογισμό των εισαγωγών των εν λόγω προϊόντων στις αναλήψεις τους, στο βαθμό που τα προϊόντα παρουσιάζονται στο τελωνείο υπό την κάλυψη διασαφήσεων θέσης σε ελεύθερη κυκλοφορία.

4. Ο βαθμός εξάντλησης των ποσοστώσεων διαπιστώνεται με βάση τις εισαγωγές που καταλογίζονται σύμφωνα με τους όρους της παραγράφου 3.

Άρθρο 5

Τα κράτη μέλη και η Επιτροπή συνεργάζονται στενά για την τήρηση του παρόντος κανονισμού.

Άρθρο 6

Ο παρών κανονισμός αρχίζει να ισχύει την 1η Νοεμβρίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Ιουλίου 1989.

Για το Συμβούλιο

Ο Πρόεδρος

M. CHARASSE

(1) ΕΕ αριθ. L 224 της 13. 8. 1988, σ. 18.

(2) ΕΕ αριθ. L 393 της 31. 12. 1987, σ. 2.

(3) ΕΕ αριθ. L 287 της 20. 10. 1988, σ. 1.

(4) ΕΕ αριθ. L 393 της 31. 12. 1987, σ. 37.